Wikimedia Eesti

Mittetulundusühing Wikimedia Eesti (lühend WMEE) on eesti- ja võrukeelse Vikipeedia ning eestikeelse Vikisõnastiku, Vikiõpikute, Vikitekstide ja Vikitsitaatide arengu toetamise ning nende tutvustamisega tegelev mittetulundusühing. 

Ehkki iseseisev ja sõltumatu juriidiline isik, on Wikimedia Eesti ühtlasi Wikimedia Foundationi kohalik haruorganisatsioon (inglise chapter), mis asutati 2010. aastal. 2025. aasta aprillis oli Wikimedia Eestil 41 liiget.

Wikimedia Eesti kanda on koostööprojektide ellukutsumine, võistluste ning aktsioonide teostamine, loengute korraldamine jms. MTÜ ei tegele Vikipeedia ega selle projektide sisu haldamisega.

 Ajalugu 
pisi|paremal|Wikimedia Eesti kontor Kastani tn 42, Sofa Office
MTÜ Wikimedia Eesti asutati 2010. aasta juulis ja registreeriti 6. oktoobril samal aastal Tartus. 25. juulil 2010 kinnitasid MTÜ asutajaliikmed põhikirja, mida on hiljem muudetud. MTÜ asukohaks on asutamisest saadik olnud Tartu, mida seetõttu on nimetatud ka "Vikipeedia pealinnaks".Tõnis Lukas: "Vikipeedia pealinn on tegelikult Tartu". 13.10.2021 ETV valimisdebatt. Wikimedia Eesti kontor asub Tartu Aparaaditehases Kastani 42.

2016. aasta alguses oli Wikimedia Eestil 36 liiget ja 2020. aasta lõpus 38 liiget. 2025. aasta aprilli seisuga on MTÜ-l 41 liiget.

 Struktuur 
Wikimedia Eesti on Wikimedia Foundationi (WMF) ametlikult tunnustatud haruorganisatsioon Eestis (inglise chapter). Wikimedia Eesti on iseseisev ühendus ega kuulu ametlikult Wikimedia Foundationi koosseisu, kuid saab oma tegevusteks WMF-lt raha taotleda.
pisi|Võrukeelse Vikipeedia logo
WMEE toetab ja edendab Vikipeedia jt vikiprojektide nagu multimeediapank Wikimedia Commons, andmepank Wikidata, Vikitekstid, Vikitsitaadid jt arengut Eestis, eesti ja võru keeles, samuti Eesti-teemalise info kajastamist teiskeelsetes Vikipeediates. Ühing ei halda Vikipeedia sisu ega vastuta selle eest.

MTÜ kõrgeim otsustusorgan on üldkoosolek, eesmärkide täitmist suunab kuni kaheks aastaks valitav juhatus. 

 Juhatus 
Wikimedia Eesti juhatusse võib põhikirja järgi kuuluda 2 kuni 7 liiget, kelle määrab ametisse MTÜ liikmete üldkoosolek. Juhatuse liikmete ametiaeg on korraga kaks aastat. 

Juhatuse liikmed 2025. aasta seisuga on:
 Robert Treufeldt – juhatuse liige alates 2023. aastast
 Darja Lavõgina – juhatuse liige alates 2025. aastast

Juhatuse esimehed on olnud Sven-Erik Soosaar (mai 2016 kuni veebruar 2018), Eva Lepik (veebruar 2018 kuni juuni 2021), Ivo Kruusamägi (august 2021 kuni juuli 2023), Robert Treufeldt (alates augustist 2023).Juhatus Wikimedia Eesti (vaadatud 2. detsembril 2024)

 Töötajaskond 
pisi|Ivo Kruusamägi WMEE infolauas Meediapädevuse konverentsil Pärnus oktoobris 2024
MTÜ-s on keskmiselt 2–3 tasustatud töökohta. 2025. aasta seisuga on ühingu palgal tegevjuht, büroojuht ja kommunikatsioonijuht. Tegevjuhi ülesandeid täidab Ivo Kruusamägi. 

 Eesmärk ja tegevused 
pisi|MTÜ suvisel üldkoosolekul osalejad 2015. aastal
Ühingu üldine eesmärk on edendada eestikeelset Vikipeediat ja selle sõsarprojekte. Wikimedia Eesti visiooniks on näha ühiskonda, kus võimalikult suur osa selle liikmetest osaleb vabalt kättesaadava teabe jagamisel. Oma tegevustes järgib WMEE peamiselt kahte suunda: haridusprogramm ning koostöö.

 Koolitused 
Haridusprogrammi osana pakub Wikimedia Eesti Vikipeedia teemalisi koolitusi erinevatele sihtgruppidele. Koolitusi pakutakse kooli-, ülikooli ja täiskasvanuõppe valdkonnas.

 Võistlused 
Wikimedia Eesti korraldab eestikeelse Vikipeedia edendamiseks igal aastal erinevaid artiklivõistlusi. Traditsiooniliseks on kujunenud kunstikuu artiklivõistlus, üliõpilaste 30h artiklivõistlus, sporditeemaline artiklivõistlus, terminivõistlus. Wikimedia Eesti algatatud on igakevadine "Kesk- ja Ida-Euroopa kevad", mis toimub samal ajal paljudes Kesk- ja Ida-Euroopa riikides. Toetatakse ka Keeletoimetamistalgute läbiviimist. 

Aastatel 2011–2015 ja 2024–2025 korraldati fotovõistlust Wiki Loves Monuments (Kultuurimälestised Vikipeediasse), millega koguti üle 10 tuhande foto kultuurimälestistest. 2014–2016 korraldati ka fotovõistlust Wiki Loves Earth. MTÜ on samuti seotud teadusfoto võistluse korraldamisega ning mitmete väiksemate pildikogumistega.

 Rahvusvahelised üritused 
2014., 2015. ja 2020. aastal korraldas MTÜ Eestis soome-ugri vikiseminari. 2015. aastal toimus Eestis ka Kesk- ja Ida-Euroopa vikipedistide konverents ning 2019. aastal põhjala vikipediste kokkusaamine. 2017. aastal korraldati Eesti digihumanitaaria konverentsi.

2024. aastal aitas MTÜ korraldada Tallinnas toimunud rahvusvahelist Wikimedia Hackathoni.
pisi|Vikipeedia suvepäevad 2024. aastal koos külalistega Soomest, Lätist ja Malaisiast
 Muud üritused 

Iga-aastaselt antakse välja Vikipeedia sõbra tiitlit ja valitakse aasta vikifotograaf. Wikimedia Eesti annab välja Muuseumikrati ja Terminikrati stipendiume. MTÜ on igal aastal korraldanud erinevaid pildikogumiskampaaniaid, näiteks 2024. aastal toimus Külast külla pildikogumiskampaania. Lisaks on WMEE panustanud Eesti Looduse fotovõistluse korraldamisesse.

Aastast 2009 on igal aastal Eestimaa eri paigus toimunud Vikipeedia suvepäevad. 
pisi|paremal|Eesti ja Läti vikipedistide kohtumine Valgas 2016. aastal
 Koostöö 
Ühing on teinud koostööd ka teiste riikide sarnaste organisatsioonidega, nagu Wikimedia Suomi ja Läti vikipedistidega. Wikimedia Eesti on Kesk- ja Ida-Euroopa Wikimedia (CEE Wikimedia), Wikimedia Europe,  Vabaühenduste Liidu ja meediapädevuse võrgustiku liige. Mitmetel aastatel on MTÜ esindus osalenud Wikimania konverentsil ning CEE võrgustiku kohtumistel eri riikides. 

MTÜ teeb koostööd Eesti ülikoolidega. Koos Tartu Ülikooliga veeti 2017–2020. aastal projekti Miljon+. Koostöös ülikoolidega korraldati 2023–2024 Terminivõistlust. Mitmete Eesti ülikoolide õppeainetes kirjutatakse õppeülesandena Vikipeedia artikleid. Valminud on mitmed Vikipeedia teemalised teadusuuringud. 

MTÜ valiti aastateks 2022–2024 Haridus- ja Teadusministeeriumi strateegiliseks partneriks poliitika elluviimisel valdkonnas "Eesti keele mainet ja staatust tugevdavad tegevused".Strateegiliste partnerite nimetamine ja rahastamine Haridus- ja Teadusministeerium (vaadatud 10. oktoobril 2022)

 Juriidilised vaidlused, konfliktid ja huvikaitse 
2012. aasta algul kaebas MTÜ kohtusse Maksu- ja Tolliameti, kuna ei olnud rahul selle asutuse uue ja varasemast kitsama heategevuse mõiste tõlgendusega"Vikipeedia kaebab maksu- ja tolliameti kohtusse" ERR, 9. jaanuar 2012. Otse enne 27. märtsil 2012 toimuma pidanud kohtuistungit tühistas Maksuamet oma sellekohase otsuse ning kandis Wikimedia Eesti maksuvabastusega MTÜ-de nimekirja tagasiulatuvalt, alates 1. jaanuarist 2012"Maksuamet vabastas MTÜ Wikimedia Eesti tagasiulatuvalt tulumaksust" Postimees, 27. märts 2012.

2023. aastal esitas Parvel Pruunsild Tartu maakohtule hagiavalduse Wikimedia Eesti juhi Ivo Kruusamägi ning poliitikute Andrus Ansipi ja Jürgen Ligi vastu, taotledes enda sõnul Vikipeedia artiklis nende väidete ümberlükkamist, mis seostasid teda pensionireformist kasusaamisega, kuna tema hinnangul on tegemist laimuga."Pruunsild: Vikipeedia peab vastutama seal avaldatud laimu eest" ERR, 16. jaanuar 2023Margus Martin. "Ärimees Pruunsild tahab Vikipeedia koos Ligi ja Ansipiga liistule tõmmata" Postimees, 19. jaanuar 2023 Pruunsild võttis peagi Kruusamägi vastu tehtud hagi tagasi.Ivo Kruusamägi. "Vaba entsüklopeedia ei tähenda reeglivaba entsüklopeediat" ERR, 4. aprill 2023

Aastast 2014 on Wikimedia Eesti aktiivselt tegutsenud Eestis panoraamivabaduse kehtestamise nimel.

Ühingusisestest konfliktidest on kirjutanud Lennart Ruuda Levilas.Nohikute tüli. Pilk Vikipeedia tagatuppa

 Vaata ka 
 Wikimedia Eesti põhikiri

 Viited 

 Välislingid 

 Koduleht
 Wikimedia Eesti metavikis
 MTÜ Wikimedia Eesti vikileht

Kategooria:Wikimedia
Kategooria:Eesti mittetulundusühingud